  Анжелика Тихонова корреспондент 29-тӥ инвожое Гракын Спортъя 30-тӥ элькун гужем гурт шудонъёс улсын спортъя но тазалыкез кыдатонъя огъетэз но стадионэз усьтӥзы. Со сярысь элькун тӧролэн но кивалтэтлэн пресс-службазы ивортӥз. Объектъёсты федерал но элькун программаослы луыса пуктӥзы. Табере Грак ёросысь спортсменъёслэн искусственной турынэн 90х60 метръем футбол бусызы, бызьылон сюресъёссы, тэтчан гузы, волейболэн, баскетболэн шудыны, шальы лэзьян площадкаоссы, 800 интылы учкисьёслы трибуназы, хоккей коробказы вань. 30-тӥ инвожое Гракын Спортъя элькун гужем гурт шудонъёс улсын ӵошатсконъёссэс тупен-чапен шудӥсьёс, волейболистъёс, полиатлонистъёс, футболистъёс, ӝӧквыл теннисэн шудӥсьёс но мукетъёсыз мытӥзы ни. Шудонъёсы быдэс Удмуртиысь 1 сюрс 400-лэсь трос спортсменъёс пыриськозы. Соос оглом 18 спорт амалъёсъя вожвылъяськозы. Шудонъёсты сӥё-дано усьтон ужрад 1-тӥ пӧсьтолэзе ортчоз. Ӵошатсконъёс 3-тӥ пӧсьтолэзе йылпумъяськозы Гурт шудонъёслэн быдэсак программаенызы  тодматскыны луэ. Тодэ вайытом, туэ нырысьсэ гурт шудонъёслэн программаязы скал кыскисьёслы, механизаторъёслы но турнаськисьёслы ӵошатсконъёсты пыртӥзы.  Тегъёс: Спорт Удмуртия гуртшудонъёс лэсьтськон Грак  